stanford-oval/wikipedia huggingface dataset:
תסמונת השחלות הפוליציסטיות

| --- | --- |

שחלות פוליציסטיות בתמונת אולטראסאונד
 תחום:  אנדוקרינולוגיה 
 גורם:  פגם גנטי 
 תסמינים:  polycystic ovary, היפר-אנדרוגניות, אל ביוץ 
 טיפול:  urofollitropin  etonogestrel 
 קישורים ומאגרי מידע
 eMedicine:  article/256806 
 MeSH:  D011085
 OMIM:  184700
 סיווגים
 ICD-10:  E28.2
 ICD-11:  5A80.1 
 
תסמונת השחלות הפוליציסטיות (באנגלית: Polycystic ovary syndrome/disease, או PCOS), היא ההפרעה האנדוקרינית השכיחה ביותר אצל נשים, המשפיעה בקירוב על כ-5% עד 10% מהנשים בגיל הפריון (12-45 שנה), והיא אחת מהסיבות העיקריות הגורמת לבעיית פריון. התסמינים הקלאסיים של התסמונת כוללים השמנת יתר, אמנוריאה (חוסר וסת) או בעיות בביוץ, אקנה, ועודף בהורמוני מין זכריים (אנדרוגניים) המביאים לשיעור יתר. התסמינים הללו שונים בין נשים באופן משמעותי במידת חומרתם.
אם כי הסיבה ל-PCOS אינה ידועה, הרי שתנגודת לאינסולין, סוכרת והשמנה מקושרים באופן חזק לתסמונת זו.
PCOS מהווה כ-25% מהסיבות לאמנוריאה, 90% מהסיבות לאוליגומנוריאה (מחזורים מועטים), וכשליש מהנשים עם בעיית פריון.
שחלות פוליציסטיות כשלעצמן, ללא כל הפרעה אחרת, אינן מצביעות בהכרח על תסמונת השחלות הפוליציסטיות המקושרת עם הפרעות בביוץ. בכעד 25% מהנשים ניתן לראות בבדיקת אולטרה סאונד ממצא של שחלה פוליציסטית, אולם הוא אינו חייב להיות כחלק מהתסמונת האמורה, וללא כל הפרעה אנדוקרינית.
הגדרה של PCOS

עד לשנת 1999, על מנת להגדיר את התסמונת, היה על החולה להציג את כל התסמינים הבאים: חוסר ביוץ כרוני, סימנים של היפר-אנדרוגניזם (עודף הורמוני מין זכריים), ושלילה של סיבות אחרות שעלולות לגרום לשחלות פוליציסטיות.
החל משנת 2003, סוכמו קריטריונים חדשים להגדרת התסמונת הכוללים הופעת 2 מתוך 3 התסמינים הבאים לפחות:
חוסר ביוץ כרוני
סימנים קליניים או ביוכימיים של היפר-אנדרוגניזם (למשל שיעור יתר, אקנה, שומן) כאשר מבחינה מעבדתית בודקים רמות טסטוסטרון ודהידרוטסטוסטרון.
תמונה באולטראסאונד של שחלות פוליציסטיות, ושלילת סיבות אחרות (כגון תסמונת קושינג, גידולים מפרישי אנדרוגנים ועוד). שחלה פוליציסטית לצורך הגדרה זו היא שחלה הכוללת מעל 12 זקיקים קטנים בקוטר של 2–9 מ"מ, או עליה בנפח השחלתי מעל 10 מ"ל (מספיק בשחלה אחת לצורך ההגדרה).
סימנים וקליניקה

תסמינים קליניים שיכולים להתלוות ל-PCOS:
אוליגומנוריאה, אמנוריאה- מצבים בהם אין כלל מחזור חודשי או שיש מספר מועט של מחזורים חודשיים.
בעיות בפריון, הנובעות מחוסר ביוץ.
היפר-אנדרוגניזם- תופעות הקשורות ליתר הורמונים זכריים בגוף כגון שיעור יתר ואקנה. פעמים רבות תסמינים אלו מתרחשים אצל בנות מתבגרות כחלק מחוסר הבשלה מלאה של ציר ההיפותלמוס-היפופיזה-שחלה ולאחר מכן מצב זה חולף מעצמו. בקירוב, כ-3/4 מהנשים עם POCS סובלות מהיפר-אנדרוגניזם.
באופן כללי, למרות שברוב המקרים תסמונת זו מתגלה בגיל ההתבגרות כחלק מבירור של דימום בלתי סדיר, השמנת יתר, אקנה ותסמינים נלווים, יצוין כי PCOS יכולה להתייצג בכל גיל במהלך שנות הפריון, ועל כן לעיתים קיים קושי באבחנה. אצל נשים עם PCOS, רמות האינסולין בדם ורמות ההומוציסטאין יהיו גבוהות יותר מהנורמה. יש קשר ברור בין תסמונת זו לבין השמנה, אולם חשוב לציין כי לא כל הנשים עם PCOS יהיו שמנות, ולעיתים תסמונת זו תופיע בנשים רזות- lean type.
סיבוכים ארוכי טווח של תסמונת זו כוללים בין היתר, סוכרת, היפרליפידמיה, סרטן רחם וסרטן שד.
אבחנה

על אף העובדה שאולטראסאונד הוא כלי דיאגנוסטי חשוב, לא כל אישה עם מראה של שחלות פוליציסטיות באולטראסאונד סובלת מתסמונת זו. על כן, ההערכות הסטנדרטיות לצורך האבחון הן הבאות:
נטילת אנמנזה (היסטוריה רפואית): יש לבחון מהו אופיו של כל מחזור חודשי, סימנים להשמנת יתר, שיעור יתר, והפרעה בהתפתחות השדיים. נמצא כי ארבע שאלות אלו מנבאות את התסמונת עם רגישות של 77% וספציפיות של כ-94%.
אולטראסאונד- בבדיקת אולטרסאונד יש לחפש אחר זקיקים צעירים ולא בשלים בשחלות. זקיקים אלו הם התוצאה של תפקוד שחלתי לא תקין, המאופיין במחזורים לא סדירים עד כדי אמנוריאה. במחזור חודשי תקין, הביצית משוחררת מתוך זקיק דומיננטי שגודלו מעל 18 מ"מ בדרך כלל (הזקיק הוא דמוי שק שבתוכו יושבת הביצית אשר פורצת ממנו במהלך הביוץ). לאחר הביוץ הזקיק הופך לגופיף צהוב, אשר מתכווץ ונעלם לאחר כ-12 עד 14 יום. בתסמונת השחלות הפוליציסטיות קיים מצב בו יש הפסקת התפתחות של זקיקים, או "follicular arrest", כלומר מתפתחים מספר זקיקים עד לגודל של 5–7 מ"מ ולא מעבר לכך, כאשר אין התפתחות של זקיק דומיננטי ממנו תפרוץ הביצית. המראה באולטראסאונד דומה ל"שרשרת פנינים". ריבוי זקיקים אלו, מביא להגדלת השחלה לכ-1.5 עד פי 3 מגודלה המקורי.
בדיקות דם - להורמונים זכריים, לרבות אנדרוסטנדיון, טסטוסטרון ועוד. למעשה, השחלות מייצרות אנדורסטנדיון וטסטוסטרון מתאי התקה, אשר קיימים בזקיקים המרובים. מבחינה מעבדתית, רמת הטסטוסטרון החופשי בדם היא הבדיקה המרמזת ביותר לאבחנה- כ-60% מהנשים עם PCOS הן בעלות רמת טסטוסטרון חופשי גבוהה מהנורמה. ניתן לבדוק את רמת הטסטוסטרון החופשי על ידי מדידת האינדקס בין רמת הטסטוסטרון הכוללת לבין רמת חלבון קושר הורמונים- בגוף קיים חלבון הקרוי SHBG - sex hormone binding globulin. כל הורמון בגוף קשור בכ-99% לחלבון זה, כאשר חלבון זה יעלה ברמתו כשיש משקל נמוך וכשקיים מחסור באנדרוגנים, על כן רמת חלבון זה תרד דווקא ב-PCOS. מדידת היחס בין רמות הטסטוסטרון לבין רמות החלבון הזה תניב רמת אנדרוגנים חופשיים גבוהה. עם זאת, מדידה זו היא בעייתית ואינה מדויקת יותר ממדידת רמת הטסטוסטרון הכללי בדם (בין היתר מאחר שאינדקס זה קשור גם למידת ההשמנה).
בנשים עם PCOS, רמת ההורמון המחלמן (LH) ביום השלישי של המחזור לעומת רמת ההורמון FSH, היא גבוהה מיחס של 1:1 וברוב המקרים לפחות פי 2 מה-FSH.
בלפרוסקופיה (שאינה הדרך הרוטינית לאבחון מצב של PCOS) ניתן לראות שחלות מוגדלות, עם סטרומה עבה ומראה מגורגר דמוי פנינים על פני השטח החיצוני של השחלה.
מדידת רמות סוכר ואינסולין - יהיו גבוהות מהנורמה אצל PCOS.
פתוגנזה

תסמונת השחלות הפוליציסטיות מתרחשת כאשר השחלות מקבלות גירוי לייצור עודף של הורמוני מין זכריים (אנדרוגניים), ובעיקר טסטוסטרון, או דרך שחרור ביתר של ההורמון LH על ידי ההיפופיזה הקדמית, או על ידי רמות גבוהות של אינסולין בדם.
התסמונת קיבלה את שמה לאור הממצא של "ציסטות" באולטראסאונד. ציסטות אלו הן למעשה אותם זקיקים לא בשלים (ועל כן שם מדויק יותר יהיה "תסמונת השחלות מרובות הזקיקים"). תסמונת זו תוארה לראשונה בשנת 1935 על ידי ד"ר שטיין וד"ר לוונטל, ושמה המקורי היה התסמונת ע"ש שטיין-לוונטל (Stein Leventhal syndrome).
PCOS היא תסמונת המאופיינת ידי מספר סימפטומים, שלא תמיד מתרחשים כולם אצל כל החולות בתסמונת. עם זאת, מחקרים אחרונים מצביעים על כך שתנגודת לאינסולין היא הסיבה המובילה להופעת התסמונת. ייתכן כי קיימת גם פרה-דיספוזיציה גנטית אולם לא נמצא הגן של התסמונת, ולכן ייתכן כי קיימים מספר גנים המביאים למצב זה.
ישנם מספר מנגנונים המביאים לתסמונת זו. באופן כללי, על פי תאוריית "שני הורמונים- שני תאים", ה-LH מגרה תאי תקה (theca cells) הנמצאים בשחלה, לייצר אנדרוגנים. אנדרוגנים אלו עוברים לשכבת תאי הגרנולוזה שבזקיק, ושם, בהשפעת ההורמון FSH, הופכים אנדרוגנים אלו לאסטרוגנים. כאשר רמת ה-FSH נמוכה כמו במקרה של PCOS, בגלל הפרשת יתר של LH, יש רמות גבוהות יותר של אנדרוגנים שלא הופכים לאסטרוגנים, ויש הפעלה של האנזים 5-אלפא-רדוקטאז, שמביא למעגל של החמרה והעלאת האנדרוגנים.
הסיבה להפרשת היתר של LH יכולה לנבוע מהבאים:
כתוצאה מהפרעה מרכזית ראשונית בהיפותלמוס או בהיפופיזה- המאופיינת מהפרשה קבועה וגבוהה של ההורמון LH, המביא לגירוי יתר של תאי התקה, ייצור יתר של אנדרוגנים וכן הלאה כפי שצוין לעיל. מאחר שיש ייצור מוגבר של אנדרוגנים, קיימת גם עליה באסטרדיול פעיל (עליה כל כך גדולה באנדרוגנים תביא גם לייצור גבוה יותר של אסטרוגן פעיל)- מצב זה הוא גירוי מתמשך של הרחם עם סיכון מוגבר לסרטן הרחם וסרטן השד.
כתוצאה מעליה ב-IGF1, שהוא פקטור מקומי בתאי התקה, אשר מעלה את יעילות פעולת LH על תאי תקה באופן בו נוצרים יותר אנדרוגנים וכן הלאה.
לסיכום, בתסמונת זו יש גירוי יתר על ידי LH, המביא לייצור אנדרוגנים אשר פוגעים בביוץ (אין סביבה אסטרוגנית, יש אנדרוגנים המביאים לאי התפתחות של זקיק דומיננטי ואטרזיה של הזקיקים), ויש את הקליניקה האופיינית לריבוי אנדרוגנים, יחד עם עליה קבועה באסטרוגנים אשר נקראת Un-opposed estrogen עם סיכון מוגבר לסרטן רחם וסרטן השד.
טיפול

הטיפול ב-PCOS כולל טיפול בשגרה, טיפול לצורך פריון, וטיפול למניעת סיבוכים ארוכי טווח.
שינוי תזונתי- שינוי בתזונה עשוי להקל על תסמיני השחלות הפוליציסטיות.
גלולות למניעת הריון: יש לתת גלולות למניעת הריון על מנת להוריד את רמות הגירוי של הרחם ורקמת השד הנובעות ממנגנון של unopposed estrogen כפי שצוין לעיל.
לצורכי פריון, תרופת הבחירה היא קלומיפן ציטרט (איקקלומין). אם קיום יחסי מין אינו מביא לכניסה להיריון או שההזרעה נכשלת, יש לפנות לאמצעים נוספים- כגון טיפול בגונדוטרופינים וב-GNRH אגוניסטים- למשל, זריקות רקומביננטיות של הורמון מגרה זקיק (FSH). המינון הניתן לאישה עם PCOS הוא נמוך יותר מאשר לאישה ללא PCOS, מאחר שחוששים מתגובת יתר שחלתית. אם טיפולים אלו לא עוזרים יש לפנות לאמצעים נוספים כגון הפריה חוץ-גופית. ניתן לבחור בחלופה של wedge resection- נעשות מיקרו-כוויות תחת קפסולת השחלה, אשר הורסות את תאי התקה המפרישים את ההורמונים העודפים. אופציה זו יכולה להביא לשיפור מיידי ולהפחתת הטיפול ההורמונלי, אולם תוך חצי שנה המצב יחזור לקדמותו.
טיפול בעמידות לאינסולין - ניתן לתת מטפורמין.
ראו גם

שחלות
ציסטה שחלתית
ציסטה פרא-שחלתית
אי פוריות בתסמונת השחלות הפוליציסטיות
הערות שוליים

1 2  PCOS Treatments, PCOS Awareness Association (באנגלית)
↑  "Polycystic ovary syndrome (PCOS): Causes, symptoms, and treatments". Medical News Today (באנגלית). נבדק ב-2018-08-24.
| --- | --- |
בקרת זהויות :  NLI: 987007534033805171  BnF: cb12098654t (data)  LCCN: sh85127892  NKC: ph257835 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
פנזנס

| --- | --- |

נמל פנזנס
 מדינה:  הממלכה המאוחדת הממלכה המאוחדת
 אומה:  אנגליה אנגליה
 מחוז:  קורנוול קורנוול
 שטח:  12.92 קמ"ר
 גובה:  10 מטרים
 אוכלוסייה:  ‏
  ‑ בעיירה:  20,734 (2021)
 קואורדינטות:  50°07′17″N 5°32′13″W﻿ / ﻿50.12139°N 5.53685°W﻿ / 50.12139; -5.53685 
 אזור זמן:  UTC
  אתר האינטרנט הרשמי של פנזנס
  מפת מיקום  מפה מפורטת   (למפת הממלכה המאוחדת מוגדלת) לונדון בלפסט אדינבורו ליברפול ברמינגהאם ניוקאסל מנצ'סטר לידס פורטסמות' קארדיף גלאזגו פלימות' האוקיינוס האטלנטי  הים הצפוני  תעלת למאנש  האוקיינוס האטלנטי  צרפת אירלנד איי שטלנד  אורקני האיים ההברידיים פנזנס(למפת הממלכה המאוחדת רגילה) לונדון בלפסט אדינבורו ליברפול ברמינגהאם ניוקאסל מנצ'סטר לידס פורטסמות' קארדיף גלאזגו פלימות' האוקיינוס האטלנטי  הים הצפוני  תעלת למאנש  האוקיינוס האטלנטי  צרפת אירלנד איי שטלנד  אורקני האיים ההברידיים פנזנס(למפת אנגליה רגילה) לונדון ברמינגהאם לידס ברדפורד מנצ'סטר ליברפול בריסטול לסטר פורטסמות' פלימות' ניוקאסל סקוטלנד צרפת ויילס צ. אירלנד  איר. תעלת למאנש הים הצפוני  הים האירי פנזנס(למפת אנגליה מוגדלת) לונדון ברמינגהאם לידס ברדפורד מנצ'סטר ליברפול בריסטול לסטר פורטסמות' פלימות' ניוקאסל סקוטלנד צרפת ויילס צ. אירלנד  איר. תעלת למאנש הים הצפוני  הים האירי פנזנס  he tabBackground:;tabBorder:#aaa;defaultTab:0;
פנזנס (באנגלית: Penzance; בקורנית: Pennsans) היא עיירה וקהילה במערב קורנוול, הממלכה המאוחדת.
העיירה המרכזית המערבית ביותר בקורנוול, פנזנס שוכנת כ-103 קילומטרים מערבית לפלימות', לחופי תעלת למאנש במפרץ מאונטס (שבו האי גבעת סנט מייקל). בקהילת פנזנס נמנים 21,200 תושבים (נכון ל-2011), כולל העיירה עצמה ומספר כפרים קטנים בסביבתה בהם ניולין, מאוסהול, פול, גולוור והיימור. עד למאה ה-19 הייתה פנזנס עיירת דייגים קטנה, עד אשר חוברה לרשת הרכבות הבריטית והפכה במהרה ליעד תיירות כחלק ממספר עיירות במערב קורנוול שהוגדרו בתור "הריביירה האנגלית".
היסטוריה

האזכור הראשון של השם פנזנס הוא ב-1284, קפלת סנט מרי מוזכרת במסמך משנת 1548 המציין שהיא נוסדה על ידי סר הנרי טייס, אציל מקומי ואדון האחוזה של אלברטון. מסמך מוקדם יותר משנת 1379, מציין כי הבישוף ברנטינגהם קיבל רישיון לשירותים "הקפלה של מריה הקדושה מפנסנדה". עדות נוספת להתיישבות היסטורית מתקופה זו היא באזור סנט קלייר של העיר, שם הייתה קיימת קפלה לסנט קלייר או קלר. ההתייחסות המוקדמת ביותר היא חוזה חכירה משנת 1584: "...קפלה מסוימת ממוקמת מתחת לכביש המהיר בין פנסאונס למדרן." בתחילת המאה ה-19 התגלו יסודות של בניין, שהוערך כי השתייכו לקפלה, ונחשף מספיק כדי להראות את צורת המבנה. השם סנט קלייר, השתמר בעיירה בשם הרחוב "סנט קלייר" ומגרש הקריקט של סנט קלייר בראש הגבעה.
בימי הביניים פנזנס הייתה נתונה לפשיטות תכופות של "פיראטים טורקיים", למעשה היו אלו שודדי ים ברברים. לאורך כל התקופה שלפני שקיבלה מעמד עירוני ב-1614, המשיכו הכפר והאזורים הסובבים להיות בשליטת האחוזה של אלברטון והיו כפופים למיסוי לאותה אחוזה. בהיותם במערב הרחוק של קורנוול, פנזנס והכפרים שמסביב הותקפו רבות על ידי כוחות זרים. ב-23 ביולי 1595, מספר שנים לאחר הארמדה הספרדית של 1588, נחת באזור כוח ספרדי תחת דון קרלוס דה אמסקיטה. המיליציות המקומיות שמנו כמה מאות איש ברחו בבהלה, רק פרנסיס גודולפין, סגן הלורד לוטננט מקורנוול ומפקד המיליציות יחד עם 12 מחייליו עמדו להציע התנגדות כלשהי. כוחו של אמסקיטה פשט ושרף את פנזנס והכפרים הסובבים אותם והפליג משם כדי להצליח להצטרף ולהימלט מכוח הצי ההולנדי של 46 ספינות.
הסיבה להצלחה היחסית של פנזנס נובעת כנראה מהמאות ה-15, ה-16 וה-17 כאשר המלך הנרי הרביעי העניק לעיר שוק מלכותי בשנת 1404. הנרי השמיני ב-1512 העניק את הזכות לגבות דמי נמל, והמלך ג'יימס הראשון העניק לעיר מעמד של רובע ב-1614. האמנה הגדירה את גבולות העיירה על ידי קו מלאכותי שנוצר על ידי מעגל של חצי מייל, הנמדד מצלב השוק בגרינמרקט. הענקת מעמד של רובע הפכה את העיירה לבלתי תלויה מבתי המשפט המחוזיים, זכות שהוחזקה עד להקמת מועצות מחוז ב-1888. הרשאות אחרות כללו בעלות על קרקע ורכוש; הטלת קנסות בגין הפרת חוקי עזר ; קיום בית משפט אזרחי בעל סמכות שיפוט בתיקים שלא יעלו על 50 פאונד; ומתן כלא. האמנה גם אישרה את זכויות הנמל שניתנו קודם לכן בשנת 1512 והעניקה שני שווקים שבועיים שיתקיימו בימי שלישי וחמישי; שהחליף שוק יחיד שנערך בעבר בימי רביעי.
במהלך מלחמת האזרחים האנגלית פנזנס נפלה בידי הכוחות הפרלמנטריים של סר תומאס פיירפקס, ככל הנראה בגלל האדיבות שהפגינו לורד גרינג ולחיילים של לורד הופטון במהלך הסכסוך.
היסטוריה > המאה ה-19

בתחילת המאה ה-19, בשנת 1801, מנתה העיר 2,248 תושבים. המפקד, שנערך כל עשר שנים, רשם שיא האוכלוסייה ב-1861 של 3,843, אך לאחר מכן הוא ירד בהדרגה במחצית השנייה של המאה והגיע ל-3,088 תושבים ב-1901.
בתקופה זו פנזנס החלה לבסס את עצמה כמרכז אזורי חשוב. האגודה הגאולוגית המלכותית של קורנוול נוסדה בעיירה בשנת 1814 ובערך בשנת 1817 היא החלה לסייע להגברת בטיחות של כורים באזור, מה שמשך את הנסיך יורש העצר להפוך לפטרונה.
תחנת הרכבת פנזנס, התחנה הסופית של קו מערב קורנוול, נפתחה ב-11 במרץ 1852 בצד המזרחי של הנמל. מ-25 באוגוסט 1852 הוארך הקו לטרורו, אך מסילת הרכבת המקשרת את המקום הזה עם פלימות' נפתחה רק ב-4 במאי 1859. נוסעים וסחורות נאלצו להחליף רכבת בטרורו מכיוון שמערב קורנוול בעקבות הבדלים ברוחב המסילה. חוק הרכבת של ווסט קורנוול כלל סעיף לפיו יומרו המסילות לאותו רוחב, אך החברה לא הצליחה לגייס את הכספים לשם כך. ב-1 בינואר 1866 נמכר הקו לרכבת המערבית הגדולה, הבעלים החדשים הסבו במהירות את רוחב המסילות באמצעות שלוש מסילות כך שרכבות רחבות ו"צרות" יוכלו לפעול. רכבות סחורות בקו החלו לפעול בנובמבר אותה שנה, כאשר רכבות נוסעים ללונדון פדינגטון מ-1 במרץ 1867.
היכולת של הרכבת לשאת תוצרת טרייה לשווקים מרוחקים כמו בריסטול, לונדון ומנצ'סטר אפשרה לחקלאים ודייגים מקומיים למכור יותר תוצרת ובמחירים טובים יותר. באוגוסט 1861 נשלחו מהתחנה 1,787 טון תפוחי אדמה, 867 טון ברוקולי ו-1,063 טון דגים. כמו כן נשאו פירות ופרחים; האקלים המתון סביב פנזנס ואיי סילי גרם לכך שהם היו מוכנים למכירה מוקדם יותר מאזורים אחרים בבריטניה ולכן מחירם יכל להיות גבוה יותר.
השלמת מסילת הרכבת דרך קורנוול הקלה על תיירים ליהנות מהאקלים החמים יותר של פנזנס. מכונות רחצה פורסמו להשכרה על החוף כבר בשנת 1823, והעיירה כבר "נודעה בנעימות מצבה, ברוחות האוויר שלה וביופיים של ילידיה". ספר תיירות הרשמי הראשון של העיר פורסם בשנת 1860, ומלון המלכה נפתח על שפת הים בשנה שלאחר מכן.
במקביל לבניית מסילת הרכבת נעשו שיפורים נוספים בנמל, עם מזח שני בצד המזרחי של הנמל, מזח אלברט, שהושלם ב-1853 כדי לספק מחסה טוב עוד יותר לשייט. במקביל הוארך גם המזח הישן, ועליו נבנה מגדלור (שהודלק במקור על ידי מנורת שמן בתוך עדשת פרנל) שהוזמן ב-1855.
תחבורה

תחנת הרכבת פנזנס ממוקמת בקצה המזרחי של רחוב מרקט ג'ו וקרוב לנמל; זוהי התחנה הדרומית ביותר ברשת הרכבות היבשתית של בריטניה. התחנה היא הקצה המערבי של הקו הראשי של קורנוול,
קווים היוצאים מהתחנה מופעלים על ידי שתי חברות הפעלת רכבות:
הרכבת המערבית הגדולה: מפעילה שירותים מקומיים בין מספר עיירות באוזר, ומספקת קווים בין עירוניות לפלימות', אקסטר, בריסטול, רדינג ולונדון פדינגטון. רכבת ריביירת הלילה מציעה שירות קרונות שינה ללילה מרדינג ומלונדון. זמן הנסיעה לפלימות' הוא בדרך כלל פחות משעתיים, לבריסטול כארבע שעות וללונדון בסביבות חמש וחצי שעות.
קרוסקאונטרי: מפעילה מספר קטן של שירותים מספקים שירות למספר יעדים כמו ברמינגהאם, דרבי, שפילד, לידס, יורק, ניוקסל ואדינבורו. החברה מפעילה שירות יומי לאברדין עם זמן נסיעה של למעלה מ-13 שעות; זהו שירות הרכבות הישיר הארוך ביותר בבריטניה.
אתרים מוכרים

כנסיית סנט מרי
נמל פנזנס
פונדק אדמירל בנבאו
בית סנט ג'ון
אנדרטת המלחמה
בית השוק
הערות שוליים

↑  "West Penwith Resources – The Spanish Attack – 1595". West-penwith.org.uk. 30 במרץ 2003. נבדק ב-21 בספטמבר 2013. {{cite web}}:  (עזרה)
↑  Michael Sagar-Fenton (2017). Penzance in 50 Buildings. Amberley Publishing. pp. 7–8. ISBN 9781445665863.
↑  Pool, Peter Aubrey Seymour (1971). "The Penzance Harbour Charter of 1512" (PDF). Royal Institution of Cornwall Journal. ארכיון (PDF) מ-29 בספטמבר 2020. נבדק ב-27 ביוני 2023 – via peterpool.co.uk. {{cite web}}:  (עזרה)
↑  "Penzance". GENUKI. אורכב מ-המקור ב-23 בספטמבר 2013. נבדק ב-21 בספטמבר 2013. {{cite web}}:  (עזרה)
↑  Murray's Handbook of Devon and Cornwall. London: John Murray. 1859.
↑  "A Brief History of Penzance". Picture Penzance. נבדק ב-15 באוקטובר 2018. {{cite web}}:  (עזרה)
↑  Langley, RC; Jenkins, SC (2002). The West Cornwall Railway. Usk: Oakwood Press. ISBN 0-85361-589-6.
↑  MacDermot, ET (1931). History of the Great Western Railway, Vol. 2 1863–1921. London: Great Western Railway.
↑  Bennett, Alan (1988). The Great Western Railway in West Cornwall. Cheltenham: Runpast Publishing. ISBN 1-870754-12-3.
↑  Guthrie, A. (1994). Cornwall in the Age of Steam. Padstow: Tabb House. ISBN 1-873951-16-7.
↑  Stockdale, F. w. l. (1824). Excursions in the County of Cornwall. London: Simpkin and Marshall. (Reprinted by D. Bradford Barton, Truro, 1972)
↑  Kittridge, Alan (1989). Cornwall's Maritime Heritage. Truro: Twelveheads Press. ISBN 0-906294-15-0.
↑   "Train Times". Great Western Railway. 2 ביוני 2024. נבדק ב-6 בספטמבר 2024. {{cite web}}:  (עזרה)
↑   "Timetables". CrossCountry. 2 ביוני 2024. נבדק ב-6 בספטמבר 2024. {{cite web}}:  (עזרה)
| --- | --- |
בקרת זהויות :  NLI: 987007562213705171  GND: 4239853-8  LCCN: n85012626  MusicBrainz: d49dd5af-4c94-4e7d-9a95-4b986fb2d29d  NKC: ge1232644  VIAF: 141952272   WorldCat (עם VIAF): 141952272 
מבקרים נהנים ממי הים באבי סליפ
רציפי תחנת הרכבת פנזנס
שירי ארטשטיין-אבידן

| --- | --- |

שירי ארטשטיין-אבידן
 לידה:  28 בספטמבר 1978 (בת 46) ירושלים, ישראל 
 ענף מדעי:  אנליזה פונקציונלית גאומטרית
 מקום מגורים:  ישראל ישראל
 מקום לימודים:  אוניברסיטת תל אביב (2000)  אוניברסיטת תל אביב 
 מנחה לדוקטורט:  ויטלי מילמן 
 מוסדות:  אוניברסיטת תל אביב (2006) 
 תלמידי דוקטורט:  דן יצחק פלורנטין, Boaz Abraham Slomka 
 פרסים והוקרה:  פרס ארדש (2015)  פרס קריל (2008)  פרס חיים נסיהו במתמטיקה (2006) 
 
שירי ארטשטיין-אבידן (נולדה ב-28 בספטמבר 1978) היא מתמטיקאית ישראלית, פרופסור מן המניין בחוג למתמטיקה עיונית בבית הספר למתמטיקה באוניברסיטת תל אביב. 
מחקריה מתמקדים באנליזה פונקציונלית גאומטרית, קמירות בממדים גבוהים ודואליות.
ביוגרפיה

ארטשטיין נולדה בירושלים. אביה, צבי ארטשטיין, גם הוא מתמטיקאי, המכהן באמצע העשור השני של המאה ה-21 כדקאן הפקולטה למתמטיקה ומדעי המחשב במכון ויצמן למדע. ארטשטיין למדה בבית הספר התיכון ע"ש עמוס דה-שליט ברחובות. בשנת 2000 סיימה תואר ראשון במתמטיקה באוניברסיטת תל אביב בהצטיינות יתרה, והמשיכה במסלול ישיר לדוקטורט בהנחיית פרופסור ויטלי מילמן, גם אותו סיימה בהצטיינות יתרה, בשנת 2004. בהמשך הייתה דוקטורנטית אורחת בקולג' האוניברסיטאי בלונדון ובאוניברסיטת פריז ופוסט דוקטורנטית באוניברסיטת פרינסטון. בשנת 2006 חזרה לישראל והצטרפה לסגל בית הספר למדעי המתמטיקה באוניברסיטת תל אביב כמרצה בכירה, והייתה למתמטיקאית הצעירה ביותר במחלקה למתמטיקה עיונית.
חיים אישיים

ארטשטיין נשואה לפיזיקאי אסף אבידן. לזוג שלושה ילדים.
פרסים

בשנת 1996 זכה צוות תלמידים מתיכון עמוס דה-שליט ברחובות, שארטשטיין הייתה אחת מחברותיו, בטורניר לפיזיקה לנוער על שם שלהבת פריאר במכון ויצמן.
בשנת 2006 זכתה בפרס חיים נסיהו במתמטיקה על עבודת הדוקטורט שלה שעסקה בשיטות אנתרופיה.
בשנת 2008 זכתה בפרס קריל על מחקרה בתחומי האנליזה הפונקציונלית הגאומטרית, קמירות בממדים גבוהים ודואליות. באותה שנה זכתה גם במלגת אלון.
בשנת 2015 זכתה בפרס ארדש יחד עם המתמטיקאי מיכאל הוכמן.
בשנת 2016 זכתה בפרס קדר למחקר פורץ דרך המוענק מדי שנה לארבעה חוקרים מאוניברסיטת תל אביב.
הערות שוליים

1 2  הפריצה (הפיזיקלית) הגדולה, המכון – חדשות מדע בשפה ידידותית, גיליון 3, מכון ויצמן, 1 ביוני 1996.
1 2  שתי דואליות: אנתרופולוגיה של תוצאה מתמטית, סתיו קאופמן-רביב, יוני 2011.
↑  רשימת הזוכים בפרס חיים נסיהו במתמטיקה באתר הפרס.
↑  אביטל להב, פרסי הצטיינות לשישה חוקרים ישראלים, באתר ynet, 3 באפריל 2008
↑  פרסים, מלגות יוקרתיות ותוארי דוקטור לשם כבוד, הפקולטה למדעים מדויקים, אוניברסיטת תל אביב.
↑  ברכות לפרופ' שירי שירי ארטשטיין-אבידן מהחוג למתמטיקה עיונית, באתר אוניברסיטת תל אביב, ‏16 במרץ 2016
↑  נחנך פרס קדר למחקר פורץ דרך, באתר אוניברסיטת תל אביב, ‏11 יוני 2015
| --- | --- |
בקרת זהויות :  NLI: 987007300375205171  GND: 1074789814  ISNI: 0000 0000 6886 122X  LCCN: n2014078384  MGP: 103103  ORCID: 0000-0002-2535-5196  SUDOC: 187778787  VIAF: 98357253   WorldCat (עם VIAF): 98357253
מיטלשמרץ

| --- | --- |
 תחום:  גינקולוגיה
 טיפול:  איבופרופן 
 קישורים ומאגרי מידע
 DiseasesDB:  8310
 MedlinePlus:  001503
 סיווגים
 ICD-10:  N94
 
מבנה מערכת המין הנקבית.
מיטלשמרץ (באנגלית: Mittelschmerz) הוא מונח רפואי המתאר "כאב ביוץ" או "כאב בזמן אמצע המחזור החודשי". המונח מגיע מהשפה הגרמנית ומשמעו "כאב אמצעי". כ-20% מהנשים בגיל הפוריות חוות כאבי ביוץ. כאב זה יכול להתרחש לפני, תוך כדי או אחרי הביוץ.
רקע היסטורי

המונח מיטלשמרץ היה בשימוש לראשונה על ידי פהלינג בשנת 1881, על מנת לאפיין תופעה של כאב אגן במהלך אמצע המחזור החודשי הנשי, מאז מספר תגליות תרמו להבנה טובה יותר של התופעה. ב-1904 וואן דר וול זיהה את מערכת היחסים בין שינוי טמפרטורת הגוף במהלך אמצע המחזור לבין הניבוי של מועד תחילת הווסת. בשנת 1937 רובינשטיין הוכיח את הקשר בין הווסת לבין הביוץ באמצעות שיטה ציטולוגית. שיטה זו מבוססת על בדיקות של תאים מהנוזלים בגוף, במקרה זה הנוזלים נלקחו מהנרתיק. לאחרונה, זאצ'אריס גילה שבממוצע המרווח בין דימום הווסת הראשוני שהאישה חווה לבין תקופת הביוץ הראשונה יש תקופה של בערך 24 חודשים. כמו כן, במהלך השנתיים הראשונות שלאחר הביוץ 55 עד 82 אחוז מהמחזורים הם חסרי ביוץ, אך 5 שנים לאחר דימום הווסת הראשוני הביוץ מתרחש ב-80 אחוז מהמחזורים החודשיים. ההערכה היא ש-6 אחוזים ממחזורי הביוץ מאופיינים בכאב. בשנת 1980 אוהריקילי הוכיח שהמיטלשמרץ הוא סימפטום המעיד על כך שהביוץ עתיד להתרחש בקרוב. הוא ביצע מחקר שבו עקב אחרי קבוצה של 96 נשים ומדד באופן יומיומי את ההורמון המחלמן (LH) מאמצע השלב הפוליקולרי של המחזור ואילך. כמו כן, בו זמנית הוא תיעד את הקוטר של הזקיק המתפתח. התוצאות שהתקבלו העידו על כך ש-77 אחוזים מהמטופלות חלו ביום שבו הייתה קפיצה של ריכוז ה-LH. כאשר הם ניתחו את התוצאות בשילוב עם תוצאות בדיקת אולטרסאונד, על מנת לקבוע את זמן הביוץ, הם גילו שהכאב התרחש 24 עד 28 שעות אצל 91 אחוז מהנשים.
תסמינים ואבחון

מיטלשמרץ מאופיין על ידי כאבים בבטן התחתונה ובאגן ומתרחש בערך באמצע המחזור החודשי של האישה. הכאב בדרך כלל מופיע פתאום ואורך שש עד שמונה שעות, וממוקם ברביע התחתון של הבטן. במקרים חמורים יותר הכאב יכול להיות מאופיין על ידי כאב ציפקי, כאב הנמצא באזור הקרום הנמצא בחלל הבטן ומקיף את האיברים הפנימיים. כמו כן, הכאב יכול לארוך שניים עד שלושה ימים. במרבית המקרים ההיסטוריה של המטופלת מספיקה על מנת לתעד את המקרה ככאב חוזר ונשנה באמצע המחזור הגורם לחוסר נוחות בינונית. הביוץ מתרחש בכל מחזור באופן אקראי בין שתי השחלות, אך עם זאת בדרך כלל הכאב יישאר באותו צד מן מחזור אחד למשנהו.
האבחון של המיטלשמרץ מבוסס על מידע היסטורי של המטופלת, על בדיקה גופנית ולאחרונה על ידי בדיקת אולטרסאונד של אזור האגן. לא קיימת דרך אבחון שמסוגלת להוכיח שמצב זה הוא הגורם לכאב. לכן, האבחנה היא על ידי שלילת גורמים אחרים לכאב.בדיקה גינקולוגית המבוצעת באמצע המחזור לא מראה בדרך כלל על שום חריגות. בנוסף לכך, בדיקה פיזית של הבטן התחתונה תיתן ממצאים נורמליים גם כן. כמו כן, בבדיקה של האגן ניתן יהיה למצוא את ריר צוואר הרחם, אשר לאחר כמה ימים לאחר הביוץ פרוגסטרון הופך את ההפרשה הזו לריר דביק. אם הכאב הוא ממושך ו/או מחמיר, קיימות שיטות אבחון אחרות כגון בדיקת אולטרסאונד של הבטן, שאותן ניתן לבצע על מנת לשלול גורמים אחרים העלולים לגרום לאותו כאב בטן. המיטלשמרץ לעיתים מאובחן באופן מוטעה כדלקת התוספתן והוא למעשה אחד של אבחנות המבדלות עבור דלקת התוספתן אצל נשים בגיל הפוריות.